તમે અનુભવ્યું જ હશે કે જ્યારે તમારે ઉતાવળ હોય કે કોઈ કામ બાકી હોય ત્યારે તમને ગમે તેટલું સારું જમવાનું કે નાસ્તો હશે તો તેનો સ્વાદ નહીં આવ્યો હોય. તે આરોગવાની મજા નહીં આવી હોય. ક્યારેક તમારે ઝઘડો થયો હશે તો પણ આવો જ અનુભવ તમે કર્યો હશે. તેનું કારણ આસપાસનું વાતાવરણ અને ચિત્તની પ્રસન્ન્તા છે. તો ઘણી વાર, જો આસપાસ ગંદકી હશે, ચાહે તે તમારા ઘરમાં હોય કે બહાર, ત્યારે વાનગી ખાવાની મજા નહીં આવે. કેટલાકને થાળી કે વાટકી એકદમ સ્વચ્છ જોઈએ (જે સારી ટેવ પણ છે) અને જો તેમ ન હોય તો તેમને ગમે તેવી સારી વાનગી ખાવાની ભાવતી નથી. તો કેટલાક ગરમીમાં ખાઈ શકતા નથી. આમ, આજુબાજુના વાતાવરણની અસર તમારા અન્ન ગ્રહણ કરવા પર પડે છે.